Lög við ljóð Laxness á mánudagsmenningu í kvöld Á haustdögum var farið af stað með verkefni sem kallast Mánudagsmenning á Akranesi . Þetta eru mánaðarlegir tónleikar sem farið hafa fram í Akraneskirkju eða í safnaðarheimilinu Vinaminni og hafa verið á mánudagskvöldum eins og nafnið gefur til kynna . Sveinn Arnar Sæmundsson , organisti Akraneskirkju , er upphafsmaður þessarar tónleikaraðar og hefur hann notið góðs stuðnings Akraneskirkju við þetta verkefni . Viðtökur hafi verið góðar og því er stefnt á að bjóða áfram upp á metnaðarfulla tónleika nú á vormisseri . í kvöld verða góðir gestir í Mánudagsmenningu . Kristín Erna Blöndal söngkona syngur lög sem gerð hafa verið við ljóð Halldórs Laxness . Með henni leikur einvala lið listamanna en það eru þeir Gunnar Gunnarsson sem leikur píanó , Örn Arnarson á gítar og Jón Rafnsson á kontrabassa . Meðal annars munu þau flytja perlur eins og Hjá lygnri móðu eftir Jón Ásgeirsson , Klementínudans eftir Atla Heimi Sveinsson , Íslenskt vögguljóð á hörpu við lag Jakobínu Thorarensen og Mannabörn eftir Tómas R. Einarsson . Þau Erna og Gunnar fluttu þessa dagskrá á stofutónleikum í Gljúfrasteini í ágúst á síðasta ári og fengu mikið lof fyrir . Sérstakir gestir verða hjónin Una Margrét Jónsdóttir útvarpskona og Eiður Hólmsteinsson sem munu sjá um kynningar og ljóðalestur . Þetta er glæsileg dagskrá í tali og tónum með frábærum listamönnum og hægt að lofa notalegri stemningu . Mánudagsmenningin í Vinaminni hefst kl. 20 og er aðgangseyrir kr. 1000 .